題葉擇甫繡壁軒
作者：李彌遜
朝代：宋

paragraphs: 閩山固多奇，會意一峰足。
豈徒快登臨，政欲伴幽獨。
丈人隱禪關，窗戶閉秋綠。
簷間絕壁起，秀色近可掬。
丹黄與白紅，楓櫟間花木。
微雲一過之，綉錦初脱軸。
是翁貧不憂，朝飯罄儲粟。
隻雞呼近社，笑傲杯中玉。
酒酣自起舞，身外置榮辱。
君家大児手，千障入縑幅。
何妨寫顛崖，老樹傍髙屋。
佗年明光歸，展玩長在目。